作者:杜牧
標題:朱坡
內容:下杜鄉園古，泉聲繞舍啼。靜思長慘切，薄宦與乖暌。北闕千門外，南山午穀西。倚川紅葉嶺，連寺綠楊堤。迥野翹霜鶴，澄潭舞錦雞。濤驚堆萬岫，舸急轉千溪。眉點萱牙嫩，風條柳幄迷。岸藤梢虺尾，沙渚印麑蹄。火燎湘桃塢，波光碧繡畦。日痕緪翠巘，陂影墮晴霓。蝸壁斕斑蘚，銀筵豆蔻泥。洞雲生片段，苔徑繚高低。偃蹇松公老，森嚴竹陣齊。小蓮娃欲語，幽筍稚相攜。漢館留餘趾，周臺接故蹊。蟠蛟岡隱隱，班雉草萋萋。樹老蘿紆組，巖深石啟閨。侵窗紫桂茂，拂面翠禽棲。有計冠終掛，無才筆謾提。自塵何太甚，休笑觸藩羝。